ธปท.ทยอยลดสัดส่วนถือทองคำในทุนสำรอง
ธปท.ทยอยลดสัดส่วนการถือครองทองคำในทุนสำรอง จาก 3% เหลือ 2% เนื่องจากให้ผลตอบแทนน้อย
24 ก.พ. 2554

ธปท.ทยอยลดสัดส่วนการถือครองทองคำในทุนสำรอง จาก 3% เหลือ 2% เนื่องจากให้ผลตอบแทนน้อย 
ม.ร. ม.ร.ว.จัตตุมงคล โสณกุล ประธานคณะกรรมการ ธนาคารแห่งประเทศไทย (ธปท.) กล่าวว่า ขณะนี้ธปท.กำลังพิจารณาลดสัดส่วนการถือครองทองคำในทุนสำรองระหว่างประเทศ จากเดิมที่อยู่ระดับ 3% ของสินทรัพย์ในทุนสำรองระหว่างประเทศทั้งหมด ให้เหลือประมาณ 2% เนื่องจากการถือลงทุนในทองคำไม่ค่อยได้รับผลตอบแทน หรือได้น้อยมาก จึงเห็นควรให้ทยอยลดสัดส่วนการถือลงทุนลงเรื่อยๆ 
“จริงๆก็ทยอยลดมาเรื่อยๆ เพราะได้ผลตอบแทนน้อย ซึ่งตอนนี้เรากำลังพิจารณาตั้งคณะกรรมการขึ้นมาพิจารณาบริหารจัดการ การนำเงินทุนสำรองไปลงทุนเป็นการเฉพาะ เพราะตอนนี้การลงทุนค่อนข้างจำกัด ซึ่งอาจต้องแกกฎหมาย เพราะให้การนำเงินทุนสำรองไปลงทุนมีประสิทธิภาพที่สุด ภายใต้การให้ผลตอบแทนที่ดี เหมาะสม ภายใต้การบริหารความเสี่ยงที่ดี มีความมั่นคง” ม.ร.ว.จัตตุมงคลกล่าว
ทั้งนี้ ข้อมูลล่าสุด ณ เดือนม.ค.ปีนี้ ทองคำในทุนสำรองระหว่างประเทศมีมูลค่า 4,309.81 ล้านเหรียญสหรัฐ